Шэшэным къикIа хьэщIэхэр
Шэрэдж районым жыджэру щагъэзащIэ «Къонакъ» щIыналъэ зэхуаку проектыр. Абы ипкъ иткIэ, мыбы щохьэщIэ Шэшэн Республикэм къикIахэр.
Ахэр гуапэу зыхашащ Балъкъэр Ипщэ, Аушыджэр къуажэхэм щыпсэухэм. Ульбашевхэ Юсуфрэ Риммэрэ я унагъуэм Хъудырмэз къикIа илъэс 14 зи ныбжь Гебердуев Амырхъан, Ефэндыхэ Алимрэ Жаннэрэ — Первомайскэ станицэм щыщ, илъэс 16-м ит Махтемерзаев Ислъам ирагъэблэгъащ. Зы тхьэмахуэ зэхуакукIэ шэшэн сабийхэм зыщагъэпсэхунущ езыхэм ныбжьэгъу яхуэхъуахэу Ульбашев Альбертрэ Ефэнды Залымрэ я гъусэу, абыхэм унагъуэ IуэхухэмкIэ ядэIэпыкъунущ.
«Шэшэн Республикэм и Курчалой районым дэ куэд щIауэ зэныбжьэгъу зэпыщIэныгъэхэр яхудиIэщ. Дэ абы дрогушхуэ. Дыщогугъ ди къуэш республикэм къикIа ныбжьыщIэхэм зыдрагъэблэгъа унагъуэхэр, абыхэм я Iуэху зехьэкIэр, щэнхабзэр ягу ирихьыну», — къыхигъэщхьэхукIащ проектыр Шэрэдж районым щыгъэзэщIэнымкIэ жэуап зыхь, щIыпIэ администрацэм и Iуэхухэр зезыхьэ Байсиев Хьэрун.
«Дэ дызэрызэрыцIыхуу зэныбжьэгъу дыхъуащ икIи дяпэкIэ фIыуэ дызэхущытынущ», — жаIэ езы щIалэхэм.
Адэ-анэхэм я фIэщ мэхъу «Къонакъ» проектым и фIыгъэкIэ Кавказ Ищхъэрэм нэхъапэм щызекIуэу щыта хабзэхэр къызэрыщIэрэщIэжынур, лъэпкъ зэныбжьэгъугъэр нэхъ быдэ зэрыхъунур.
Районым щыпсэухэм хьэщIэхэр гуапэу ирагъэблэгъа къудейкъым, атIэ апхуэдэ дыдэу яфIэфIу езыхэм я бынхэри гъунэгъу республикэхэм ягъэкIуащ. Бабугент щыщ Башиев Асхьэт — Ингушым, Аушыджэр щыпсэу Бэрбэч Алихъан — Шэшэн Республикэм щохьэщIэ.
Нэгъабэ Балъкъэр Ипщэм щыщ Асановхэ я унагъуэм щыщыIам къраха хьэщIагъэшхуэр гукъинэж щыхъуащ Грознэ къалэм щыпсэу Арсханов Тамерлан. Абы ар и анэ Маликэ хуиIуэтэжащ. Ар хуабжьу зи гуапэ хъуа цIыхубзым мы гъэм зэуэ иригъэблэгъащ КъБР-м щыщ ныбжьыщIитху.
Кужоновэ Эльмирэ.
